Gewapende mans brand los op 5 jeugdigesArgieffoto (Foto: imgkid.com) Vyf jeugdiges van Steenberg in die suidelike voorstede van Kaapstad is beseer in ŉ skietvoorval Vrydagmiddag laat buite ŉ winkel in dié buurt. Russel Meiring, ER4-woordvoerder, sê die jeugdiges, tussen die ouderdomme van vyf en 20 jaar, het verskeie skietwonde opgedoen. Hy sê die vyfjarige seun was in ŉ ernstige toestand en die ander vier het matige beserings opgedoen. Volgens ŉ polisieverklaring het die jeugdiges buite ŉ winkel gestaan toe ŉ voertuig met gewapende mans langs die pad stilgehou het en op hulle losgebrand het. Die jeugdiges het glo na ŉ huis in die omgewing gevlug om skuiling te soek. “Nooddienste is na ŉ huis in Choirstraat ontbied waar die seuns geskuil het. Paramedici het die vyfjarige seun met lewensondersteunende middels behandel voordat al vyf beseerdes na ŉ nabygeleë hospitaal vervoer is,” sê Meiring. Die voorval word deur die polisie ondersoek. Meer inligting is nie in dié stadium bekend nie.